b'\n_START_ARTICLE_\nConflictul interetnic de la T\xc3\xa2rgu Mure\xc8\x99\n_START_SECTION_\nDesf\xc4\x83\xc8\x99urare\n_START_PARAGRAPH_\n\xc3\x8en 20 ianuarie 1990 este dat publicit\xc4\x83\xc8\x9bii urm\xc4\x83torul comunicat. \xe2\x80\x9e\xc3\x8en 18 ianuarie reprezentan\xc8\x9bii birourilor executive jude\xc8\x9bean \xc8\x99i municipal al FSN, al Inspectoratului \xc8\x98colar Jude\xc8\x9bean, precum \xc8\x99i conducerile Liceului \xc2\xabAlexandru Papiu Ilarian\xc2\xbb \xc8\x99i a Liceului \xe2\x80\x9eBolyai Farkas\xe2\x80\x9d au dezb\xc4\x83tut posibilit\xc4\x83\xc8\x9bile satisfacerii propunerilor unor elevi \xc8\x99i p\xc4\x83rin\xc8\x9bi. S-a ajuns la urm\xc4\x83toarea hot\xc4\x83r\xc3\xa2re. \xc3\x8encep\xc3\xa2nd cu data de 1 septembrie 1990, Liceul \xe2\x80\x9eAlexandru Papiu Ilarian\xe2\x80\x9d va func\xc8\x9biona cu limba de predare rom\xc3\xa2n\xc4\x83, iar Liceul \xe2\x80\x9eBolyai Farkas\xe2\x80\x9d cu limba de predare maghiar\xc4\x83\xe2\x80\x9d._NEWLINE_\xc3\x8en 21 ianuarie se semnaleaz\xc4\x83 primele proteste ale elevilor rom\xc3\xa2ni de la liceul \xe2\x80\x9cBolyai Farkas\xe2\x80\x9d \xc8\x99i a p\xc4\x83rin\xc8\x9bilor acestora \xc3\xaempotriva separ\xc4\x83rii stricte pe na\xc8\x9bionalit\xc4\x83\xc8\x9bi a celor dou\xc4\x83 licee. C\xc3\xa2teva zile mai t\xc3\xa2rziu a urmat protestul cadrelor didactice, sec\xc8\x9bia rom\xc3\xa2n\xc4\x83 de la acela\xc8\x99i liceu. \xc3\x8en acela\xc8\x99i timp, elevii \xc8\x99i profesorii maghiari solicitau ca aceast\xc4\x83 transformare s\xc4\x83 se fac\xc4\x83 imediat. \xc3\x8en sus\xc8\x9binerea acestui deziderat, elevii maghiari au intrat \xc3\xaen grev\xc4\x83, gestul lor fiind preluat de c\xc4\x83tre studen\xc8\x9bii maghiari de la Institutul de Medicin\xc4\x83 \xc8\x99i Farmacie din T\xc3\xa2rgu Mure\xc8\x99._NEWLINE_La data de 10 februarie 1990 la T\xc3\xa2rgu Mure\xc8\x99 aproape 100.000 de etnici maghiari au participat la un mar\xc8\x99 al t\xc4\x83cerii, \xc8\x9bin\xc3\xa2nd \xc3\xaen m\xc3\xa2n\xc4\x83 o carte \xc8\x99i o lum\xc3\xa2nare. Participan\xc8\x9bii cereau re\xc3\xaenfiin\xc8\x9barea Universit\xc4\x83\xc8\x9bii Bolyai din Cluj, reorganizarea re\xc8\x9belei de \xc8\x99coli cu predare \xc3\xaen limba maghiar\xc4\x83, dreptul de a folosi liber limba maghiar\xc4\x83, un minister al na\xc8\x9bionalit\xc4\x83\xc8\x9bilor etc._NEWLINE_\xc3\x8en data de 15 martie 1990 \xc3\xaen localit\xc4\x83\xc8\x9bile cu o popula\xc8\x9bie semnificativ\xc4\x83 maghiar\xc4\x83 are loc s\xc4\x83rb\xc4\x83toarea de comemorare a luptei de libertate, a 142-a aniversare a revolu\xc8\x9biei maghiare antihabsburgice de la 1848. La aceste manifest\xc4\x83ri \xc8\x99i-au anun\xc8\x9bat prezen\xc8\x9ba \xc8\x99i oficialit\xc4\x83\xc8\x9bi din partea statului maghiar, exist\xc3\xa2nd \xc8\x99i solicit\xc4\x83ri din partea autorit\xc4\x83\xc8\x9bilor maghiare ca la manifest\xc4\x83rile comemorative s\xc4\x83 participe ambasadorul ungar la Bucure\xc8\x99ti._NEWLINE_Potrivit autorit\xc4\x83\xc8\x9bilor din Rom\xc3\xa2nia la aceste evenimente aniversare, \xc3\xaen mai multe localit\xc4\x83\xc8\x9bi din Ardeal, printre care Satu Mare \xc8\x99i T\xc3\xa2rgu Mure\xc8\x99, cet\xc4\x83\xc8\x9beni din Ungaria \xc8\x99i cet\xc4\x83\xc8\x9beni de etnie maghiar\xc4\x83 din Rom\xc3\xa2nia \xe2\x80\x9eau arborat, ostentativ, \xc3\xaensemne \xc8\x99i drapele ungare, au \xc3\xaenlocuit inscrip\xc8\x9bii \xc3\xaen limba rom\xc3\xa2n\xc4\x83 \xc8\x99i au instigat popula\xc8\x9bia rom\xc3\xa2neasc\xc4\x83 prin lozinci \xc8\x99i c\xc3\xa2ntece provocatoare\xe2\x80\x9d ..\n_START_SECTION_\n16, 17, 18 martie-repeti\xc8\x9bia\n_START_PARAGRAPH_\nPe 16 martie 1990, la Farmacia nr. 28 din cartierul Tudor din T\xc3\xa2rgu Mure\xc8\x99 a avut loc un incident antirom\xc3\xa2nesc potrivit cotidianelor Cuv\xc3\xa2ntul liber \xc8\x99i Adev\xc4\x83rul, care preluase o \xc8\x99tire a Agen\xc8\x9biei Rompres, \xc8\x99efa farmaciei, Kormoczy a \xc3\xaenlocuit firma \xc3\xaen limba rom\xc3\xa2n\xc4\x83 cu cea \xc3\xaen limba maghiar\xc4\x83, refuz\xc3\xa2nd, de asemenea s\xc4\x83-i mai serveasc\xc4\x83 pe cet\xc4\x83\xc8\x9benii rom\xc3\xa2ni care au protestat. Seara, Nagy Samuel a intrat \xc3\xaentr-o coloan\xc4\x83 de manifestan\xc8\x9bi rom\xc3\xa2ni, r\xc4\x83nind 14 persoane.\xc2\xa0 _NEWLINE_C\xc3\xa2teva sute de etnici rom\xc3\xa2ni din localitate s-au adunat \xc3\xaen fa\xc8\x9ba farmaciei \xc8\x99i au scandat lozinci antimaghiare. Au trecut la \xc8\x99tergerea inscrip\xc8\x9biei \xc3\xaen limba maghiar\xc4\x83. Mai t\xc3\xa2rziu au \xc3\xaenceput s\xc4\x83-i agreseze pe etnicii maghiari. \xc3\x8en acea zi au b\xc4\x83tut un grup de reporteri din Ungaria care au \xc3\xaencercat s\xc4\x83-i filmeze. Poli\xc8\x9bia a intervenit foarte t\xc3\xa2rziu, iar la sosirea echipajului de poli\xc8\x9bie, reporterii au fost condu\xc8\x99i la Poli\xc8\x9bie.\n_START_SECTION_\nMartie 19 \xe2\x80\x93 primele evenimente s\xc3\xa2ngeroase\n_START_PARAGRAPH_\n\xc3\x8en diminea\xc8\x9ba de 19 martie la orele 8 s-a \xc3\xaentrunit Biroul jude\xc8\x9bean al CPUN, pentru o nou\xc4\x83 \xc3\xaemp\xc4\x83r\xc8\x9bire a atribu\xc8\x9biilor. \xc3\x8enspre ora zece, manifestan\xc8\x9bii rom\xc3\xa2ni au solicitat demisia lui Kincses Elod, a lui Tokes Andras, respectiv a lui Kiraly Karoly. Singurul prezent \xc3\xaen T\xc3\xa2rgu Mure\xc8\x99 era atunci Kincses Elod. Dup\xc4\x83 pr\xc3\xa2nz sub presiunea mul\xc8\x9bimii, dar \xc8\x99i a reprezentan\xc8\x9bilor jude\xc8\x9benei CPUN, Kincses a demisionat. \xc3\x8en jur de ora 15, peste 100 de maghiari s-au adunat \xc3\xaen fa\xc8\x9ba sediului partidelor din strada Bolyai nr. 30, unde era sediul mai multor partide politice (PNL, PN\xc8\x9a, etc.), dar \xc8\x99i al UDMR, ast\xc4\x83zi Curtea de Apel. Inten\xc8\x9bionau s\xc4\x83-l reinstaureze pe Kincses. \xc3\x8en acela\xc8\x99i timp, transporta\xc8\x9bi cu mai multe autobuze de la Reghin, Hodac, Ib\xc4\x83ne\xc8\x99ti, Toaca, etc., rom\xc3\xa2nii s-au \xc3\xaendreptat spre Studioul de Radio T\xc3\xa2rgu Mure\xc8\x99. Era ora 16. Ajung\xc3\xa2nd \xc3\xaen dreptul sediului partidelor, s-au luat la b\xc4\x83taie cu ungurii r\xc4\x83ma\xc8\x99i \xc3\xaen zon\xc4\x83.\n_START_SECTION_\nMartie 20\n_START_PARAGRAPH_\n\xc3\x8en diminea\xc8\x9ba zilei de 20 martie, cele dou\xc4\x83 tabere au \xc3\xaenceput s\xc4\x83 se regrupeze, ajung\xc3\xa2ndu-se ca \xc3\xaen centrul ora\xc8\x99ului s\xc4\x83 se desf\xc4\x83\xc8\x99oare dou\xc4\x83 mitinguri spontane._NEWLINE_\xc3\x8en jurul amiezii erau masa\xc8\x9bi pe de o parte peste 10 mii de maghiari, inclusiv veni\xc8\x9bi din Sovata \xc8\x99i de pe Valea Nirajului, din Ac\xc4\x83\xc8\x9bari, Miercurea Nirajului, Eremitu ce ocupau partea de la Consiliul jude\xc8\x9bean p\xc3\xa2n\xc4\x83 la statuia lui Avram Iancu._NEWLINE_Pe cealalt\xc4\x83 parte, 4000 de rom\xc3\xa2ni, inclusiv veni\xc8\x9bi din Reghin \xc8\x99i de pe Valea Gurghiului, din Ib\xc4\x83ne\xc8\x99ti, Hodac, Toaca ce ocupau partea de la Consiliul jude\xc8\x9bean spre Catedrala mic\xc4\x83._NEWLINE_\xc3\x8en jurul orelor 14, Prefectura \xc8\x99i Prim\xc4\x83ria au fost ocupate de UDMR \xc8\x99i maghiari. \xc3\x8entre timp, autobasculanta condus\xc4\x83 de Marin Preda a capotat pe treptele Catedralei mici. \xc8\x98oferul a fost lovit cu pietre \xc8\x99i a pierdut controlul ma\xc8\x99inii, retez\xc3\xa2nd un st\xc3\xa2lp de \xc3\xaenalt\xc4\x83 tensiune care i-a accidentat mortal pe Teodor Rusu, respectiv Kiss Zoltan, din comuna Gheorghe Doja._NEWLINE_\xc3\x8en comuna Ernei, mai multe autobuze cu rom\xc3\xa2ni de pe Valea Mure\xc8\x99ului \xc8\x99i a Gurghiului au fost oprite, incendiate, iar pasagerii molesta\xc8\x9bi._NEWLINE_La scurt timp o mas\xc4\x83 de cet\xc4\x83\xc8\x9beni de etnie maghiar\xc4\x83 din valea Nirajului \xc8\x99i Sovata, veni\xc8\x9bi prin Eremitu, \xc3\xaen jurul orei 20, cobor\xc3\xa2nd pe strada Bradului din T\xc3\xaergu Mures cu ajutorul a 3 camioane care au parcat in pia\xc8\x9ba Bolyai \xc8\x99i \xc3\xaenarma\xc8\x9bi de asemenea cu b\xc3\xa2te, topoare, cu\xc8\x9bite \xc8\x99i alte obiecte contondente, \xc3\xaen grup organizat, au incendiat autobuzele celor din Reghin, Hodac \xc8\x99i Ib\xc4\x83ne\xc8\x99ti. Grupul maghiar a reu\xc8\x99it s\xc4\x83 incendieze toate autobuzele cu care veniser\xc4\x83 noii combatan\xc8\x9bi \xc8\x99i s\xc4\x83-i agreseze pe s\xc4\x83teni. \xc3\x8en aceste momente tensionate Mih\xc4\x83il\xc4\x83 Cofariu a fost agresat. Unul din agresorii acestuia a fost cet\xc4\x83\xc8\x9beanul rom\xc3\xa2n de etnie maghiar\xc4\x83 Barab\xc3\xa1s Ern\xc5\x91. Aceste momente au fost surprinse de aparatele de filmare ale cameramanilor prezen\xc8\x9bi \xc3\xaen hotelul Grand, \xc3\xaen fa\xc8\x9ba c\xc4\x83ruia s-au desf\xc4\x83\xc8\x99urat evenimentele._NEWLINE_\xc3\x8en ziua urm\xc4\x83toare situa\xc8\x9bia tensionat\xc4\x83 a continuat, fiind ridicate baraje pe ruta T\xc3\xa2rgu Mure\xc8\x99 - Reghin, \xc3\xaen localit\xc4\x83\xc8\x9bile Dumbr\xc4\x83vioara, Ernei \xc8\x99i S\xc3\xa2ngeorgiu de Mure\xc8\x99 cu scopul de a \xc3\xaempiedica venirea spre T\xc3\xa2rgu Mure\xc8\x99 a popula\xc8\x9biei de etnie rom\xc3\xa2n\xc4\x83. Alte baraje au mai fost instalate \xc3\xaen municipiul T\xc3\xa2rgu Mure\xc8\x99 \xc8\x99i de asemenea pe ruta T\xc3\xa2rgu Mure\xc8\x99 - Sovata, R\xc3\xa2ciu - T\xc3\xa2rgu Mure\xc8\x99 \xc8\x99i Band - T\xc3\xa2rgu Mure\xc8\x99._NEWLINE_\xc3\x8en centrul T\xc3\xa2rgu Mure\xc8\x99ului, ceea ce doar se prefigura nu a mai putut fi stopat. Cordonul de mili\xc8\x9bieni ne\xc3\xaenarma\xc8\x9bi nu i-au putut opri pe rom\xc3\xa2ni \xc8\x99i maghiari s\xc4\x83 se \xc3\xaencaiere. Conflictul ce \xc3\xaencepea s\xc4\x83 semene cu un masacru general a izbucnit \xc3\xaen jurul orei 16-17. S-au folosit drept arsenal de lupt\xc4\x83 sticle incendiare(coctailuri Molotov), b\xc3\xa2te, furci, bile metalice, topoare, suli\xc8\x9be cu v\xc3\xa2rf metalic, s\xc4\x83bii Ninja._NEWLINE_\xc3\x8en jurul orei 18, primele tancuri ale Diviziei 6 Tancuri \xc8\x99i-au f\xc4\x83cut apari\xc8\x9bia \xc3\xaen zon\xc4\x83. Aprobarea de interven\xc8\x9bie pentru aplanarea conflictului a fost dat\xc4\x83 t\xc3\xa2rziu, iar \xc3\xaenc\xc4\x83ierarea general\xc4\x83 \xc8\x99i scenele de co\xc8\x99mar erau deja consumate. Au fost a\xc8\x99ezate dou\xc4\x83 r\xc3\xa2nduri de tancuri, sub comanda col. \xc8\x98tefan Damian, \xc3\xaentre cele dou\xc4\x83 p\xc4\x83r\xc8\x9bi combatante. Prezen\xc8\x9ba Armatei nu a calmat spiritele, dar violen\xc8\x9ba atacurilor \xc3\xaen valuri a sc\xc4\x83zut \xc3\xaen intensitate. \xc3\x8en jurul orelor 22-23, grupurile au \xc3\xaenceput s\xc4\x83 se \xc3\xaempr\xc4\x83\xc8\x99tie. Conflictul se \xc3\xaencheiase. S-a dat ordin s\xc4\x83 fie blocate toate intr\xc4\x83rile \xc3\xaen ora\xc8\x99, s\xc4\x83 fie legitimate toate persoanele, oprite \xc8\x99i verificate ma\xc8\x99inile care \xc3\xaencercau s\xc4\x83 intre \xc8\x99i s\xc4\x83 ias\xc4\x83 din ora\xc8\x99. Situa\xc8\x9bia era sub aparent control.\n_START_SECTION_\nEcou \xc3\xaen mass-media\n_START_PARAGRAPH_\nRevenind la Mih\xc4\x83il\xc4\x83 Cofariu presa na\xc8\x9bional\xc4\x83 \xc8\x99i interna\xc8\x9bional\xc4\x83 a prezentat \xc3\xaen prim\xc4\x83 faz\xc4\x83 un caz din centrul Transilvaniei unde agresorii rom\xc3\xa2ni au b\xc4\x83tut mai mul\xc8\x9bi cet\xc4\x83\xc8\x9beni maghiari printre care \xc8\x99i un cet\xc4\x83\xc8\x9bean de etnie maghiar\xc4\x83 \xc3\xaembr\xc4\x83cat \xc3\xaentr-un pulover verde. Imaginile \xc8\x99ocante prezentate atunci \xc3\xael aveau \xc3\xaen prim plan pe cel \xc3\xaembr\xc4\x83cat \xc3\xaen verde \xc8\x99i men\xc8\x9bionau ura cet\xc4\x83\xc8\x9benilor rom\xc3\xa2ni fa\xc8\x9b\xc4\x83 de tot ce are leg\xc4\x83tur\xc4\x83 cu ungarii inclusiv culoarea verde prezent\xc4\x83 pe steagul Ungariei._NEWLINE_Imaginile filmate de un cameraman irlandez au fost redate \xc8\x99i comentate p\xc3\xa2n\xc4\x83 \xc3\xaen momentul \xc3\xaen care a fost dezv\xc4\x83luit\xc4\x83 identitatea celui b\xc4\x83tut chiar \xc8\x99i atunci c\xc3\xa2nd era c\xc4\x83zut la p\xc4\x83m\xc3\xa2nt \xc8\x99i nu mai mi\xc8\x99ca: un rom\xc3\xa2n din Ib\xc4\x83ne\xc8\x99ti. Ulterior, analiz\xc3\xa2nd filmele prezentate agresorul a fost identificat \xc3\xaen persoana lui Barab\xc3\xa1s Ern\xc5\x91. La scurt timp dup\xc4\x83 evenimentele din 20 martie acesta a p\xc4\x83r\xc4\x83sit Rom\xc3\xa2nia, fugind \xc3\xaen Ungaria.\n_START_SECTION_\nMai multe adev\xc4\x83ruri\n_START_PARAGRAPH_\nSingurul adev\xc4\x83r de necontestat p\xc3\xa2n\xc4\x83 \xc3\xaen acest moment al acestor evenimente e c\xc4\x83 doi oameni au fost nenoroci\xc8\x9bi: \xc3\xaen 19 martie Suto Andras este r\xc4\x83nit \xc8\x99i \xc3\xae\xc8\x99i pierde un ochi, iar pe 20 martie Mih\xc4\x83il\xc4\x83 Cofaru este b\xc4\x83tut p\xc3\xa2n\xc4\x83 aproape de moarte._NEWLINE_Rezultatul acestor confrunt\xc4\x83ri poate fi descris astfel \xc3\xaen date: 5 mor\xc8\x9bi - 2 rom\xc3\xa2ni \xc8\x99i 3 maghiari, 278 de r\xc4\x83ni\xc8\x9bi. O biseric\xc4\x83 ortodox\xc4\x83 incendiat\xc4\x83, iar sediul local al partidului UDMR vandalizat._NEWLINE_Rezultatul oficial al anchetei este urm\xc4\x83torul: 30 de persoane au fost trimise \xc3\xaen judecat\xc4\x83, iar alte 21 au fost arestate, \xc3\xaen cursul urm\xc4\x83ririi penale - 12 romi, 8 maghiari \xc8\x99i un rom\xc3\xa2n. Tribunalul a pronun\xc8\x9bat sentin\xc8\x9be de penalizare pentru mai multe persoane: unguri (1) \xc8\x99i romi (7). Procurorul Liviu Moica, cel care s-a ocupat de acest caz a declarat c\xc3\xa2\xc8\x9biva ani mai t\xc3\xa2rziu: \xe2\x80\x9eAm audiat o gr\xc4\x83mad\xc4\x83 de victime, martori, dar nu am avut condamna\xc8\x9bi. 1-2 incendiatori s-au sp\xc3\xa2nzurat, 4-5 au fugit \xc3\xaen Ungaria. Dosarele cu omor deosebit de grav au r\xc4\x83mas cu AN (autor necunoscut). Faptele nu s-au prescris, dar nu cred ca se va mai face nimic\xe2\x80\x9d _NEWLINE_La 1 septembrie 1992 a fost emis\xc4\x83 o sentin\xc8\x9b\xc4\x83 de executare a 10 ani de \xc3\xaenchisoare, pentru Ern\xc5\x91 Barab\xc3\xa1s, cel care l-a agresat pe Mih\xc4\x83il\xc4\x83 Cofariu. \xc3\x8en februarie 2007 Tribunalul Mure\xc8\x99 a emis un mandat de arestare european pe numele lui Ern\xc5\x91 Barab\xc3\xa1s.  De\xc8\x99i autorit\xc4\x83\xc8\x9bile rom\xc3\xa2ne l-au condamnat pe Ern\xc5\x91 Barab\xc3\xa1s pentru tentativ\xc4\x83 de omor \xc8\x99i ultraj contra bunelor moravuri, fiind aflat\xc4\x83 adresa acestuia din Ungaria cu ajutorul Interpol-ului, autorit\xc4\x83\xc8\x9bile maghiare nu doresc extr\xc4\x83darea acestuia, Kincses Elod, avocatul p\xc4\x83r\xc8\x9bii urm\xc4\x83rite, afirm\xc3\xa2nd: \xe2\x80\x9eDup\xc4\x83 mine, Barab\xc3\xa1s Ern\xc5\x91 nu va fi arestat, fiindc\xc4\x83 organele maghiare nu-l vor extr\xc4\x83da\xe2\x80\x9d.'